Gravina

Gravina è nu cumuni da pruvincia di Catania e havi 28.384 abitanti.

E’ misa a setti chilòmitri di Catania, nta li pinnici miridiunali di l’Etna, a 340 metri supra lu liveddu dô mari.

Lu paisi si ngrannìu nta st’ùrtimi ventanni pi causanza di la spanzioni dô capulocu (li cristiani ca àbbitanu a Gravina sunnu pi lu novanta pi centu catanisi).

Lu nomu dô paisi veni di l'anticu "Prachi" ca signìfica "plaghe, campagni" pirchì iddu era nu casali cuntadinu circunnatu di granni tirreni agrìculi. Nta l’orìggini lu burgu era di lu Principatu di li prìncipi di Valguarnera. Ntô 1664 fu‘ncamiratu di la riggia Curia. Ntô 1669 lu fèudu fu cidutu a lu signuri Giròlamu Gravina ca lu chiamò cô nomi di Gravina. Ntô 1862 vinni junciutu macari lu nomu  "di Catania" pi scanciàrilu  dô cumuni di Gravina di Puglia ca è nta pruvincia di Bari.

La cità è cumposta di li quarteri di Fasano, Gravina Centru e San Paolo e cu la citati di Catania è praticamenti ncucchiata, ca quasi nun si capisci unni finisci Catania e unni ncuminza Gravina.

Havi na bedda villa cumunali, na bibriuteca, mpianti spurtivi e strati-strati ci sù misi tanti chianti e àrbiri pi urnamentu.

Havi la cresia matri ntitulata a Sant’Antoniu di Pàduva, custruita ntô XVIII sèculu di stili baroccu cu un maistusu campanili a cùspidi e ca havi sarvatu nta lu nternu dipinti dô XVII sèculu.

Nta la bedda stagiuni, di Aprili finu a Ottobri, ci sunnu tantìssimi pizzerìi e risturanti ca travàgghianu finu a notti funna, chini-chini di crienti, ‘n màssima parti catanisi, ca, cu la scaciuni, si pìgghianu lu friscu.

La municipalità tutti l’anni, nta la stati, urganizza tanti beddi spittàculi, macari cu artisti canusciuti nta tutta l’Italia, d’intra la villa cumunali, unni c’è fattu nu spazziu attrizzatu cu un parcu e gradinati a tipu di li tiatri grechi.     

Catigurìa:Cumuni dâ pruvincia di Catania